‘અલબેલા’ ભગવાનદાદાની કારકિર્દીનું જ નહીં, હિંદી ફિલ્મોના ઇતિહાસનું એક શીખર છે. મ્યુઝિકલ કૉમેડી ફિલ્મોમાં પ્રચંડ વૈવિધ્ય ધરાવતું સંગીત આપનાર સી.રામચંદ્ર ‘અલબેલા’ના સંગીતકાર અને માસ્ટર ભગવાનના જૂના જોડીદાર. માસ્ટર ભગવાન સ્ટંટ ફિલ્મોમાં કામ કરતા હતા, ત્યારથી રામચંદ્ર સાથે તેમની દોસ્તી. ‘અલબેલા’ થકી એ દોસ્તીનો જલસો બાકીના લોકોએ અને આવનારી પેઢીઓને પણ માણવા મળ્યો. ‘અલબેલા’નાં કુલ ૧૨ ગીતોમાં શાસ્ત્રીય આધાર ધરાવતાં- મધુરતાના પર્યાય જેવાં ગીતોથી માંડીને તાલ દીધા વિના રહી ન શકાય એવાં ગીતો અને રૉક એન્ડ રોલ સુધીની વિવિધતા રામચંદ્રે આપી. માસ્ટર ભગવાનના પ્લૅબૅક માટે એક ગીતમાં રફી અને બાકીનાં ગીતોમાં સી.(ચિતલકર) રામચંદ્ર ખુદ (જે ‘ચિતલકર’ના નામે પ્લેબૅક આપતા હતા)-- અને એ દરેક પર ભગવાન-ગીતા બાલીના ડાન્સ.